Virallinen lehti nro C 347 , 18/11/1996 s. 0166



B4-1110/96 Päätöslauselma Kroatian tilanteesta Euroopan parlamentti, joka - ottaa huomioon aikaisemmat päätöslauselmansa Kroatiasta ja entisestä Jugoslaviasta, A. ottaa huomioon, että eri järjestöt, muun muassa YK:n ihmisoikeustarkkailija ja Human Rights Watch/Helsinki, ovat kertoneet lukuisista ryöstely-, murhapoltto-, murha- ja ahdistelutapauksista, jotka kohdistuvat etupäässä entisellä Krajinan pohjois- ja etelävyöhykkeellä asuviin Kroatian serbeihin, B. katsoo, että Kroatian hallitus ei ole pystynyt osoittamaan selkeästi sitoutuneensa tehtyjen rikosten tutkintaan eikä myöskään ole antanut selviä ohjeita paikalliselle poliisille alueen asukkaiden turvallisuuden parantamiseksi, C. ottaa huomioon, että UNHCR ja Punainen risti ovat arvostelleet Kroatian hallitusta siitä, että se on luonut hallinnollisia esteitä, jotka kohdistuvat niihin Kroatian serbipakolaisiin, jotka haluavat palata Kroatiaan Serbian pakolaisleireiltä, D. on tietoinen Kroatian kansalaisten suuttumuksesta, jonka on aiheuttanut uusien joukkohautojen löytyminen Vukovarin ympäristöstä, mikä on jälleen uusi todiste Jugoslavian armeijan ja sen apurien vakavista rikoksista; E. ottaa huomioon, että julkista tiedottamista koskeva uusi laki tuli voimaan 2. lokakuuta 1996, mutta tämän lain myönteisten puolien vastapainona ovat muut toimet, jotka vähentävät tiedotusvälineiden vapautta, erityisesti uusi kunnianloukkausta koskeva laki, joka suojaa presidenttiä ja neljää muuta valtion korkeaa virkamiestä julkiselta arvostelulta, sekä lukuisat hallituksen riippumatonta lehdistöä vastaan aloittamat oikeudenkäynnit, jotka uhkaavat kyseisten lehtien taloudellista selviytymistä, F. ottaa huomioon, että yksi maan harvoista vapaista radioasemista, Zagrebissa toimiva Radio 101, on vaarassa menettää lähetyslupansa, sillä se umpeutuu marraskuussa ja sitä ei ole uusittu useista pyynnöistä huolimatta, G. ottaa huomioon Zagrebin hallituspiirien ja Mostarin kroaattijohdon väliset suhteet ja viimeksimainitun Bosnian ja Hertsegovinan tasapainoa horjuttavan vaikutuksen; 1. Pyytää Kroatian hallitusta varmistamaan Krajinassa tehtyjen rikosten perinpohjainen tutkinta ja toteuttamaan lisätoimenpiteitä, jotta alueen asukkaille voidaan tarjota riittävä turvallisuus; 2. Panee tyytyväisenä merkille Kroatian hallituksen toteuttamat myönteiset toimenpiteet, mukaan lukien 5. lokakuuta 1996 vahvistetun uuden yleistä armahdusta koskevan lain, ja pyytää Kroatian hallitusta poistamaan pakolaisten paluun muut esteet sekä noudattaa kaikessa muussa toiminnassaan Daytonin sopimusta; 3. Pyytää Kroatian hallitusta kumoamaan rikoslakiin tekemänsä muutokset, jotta se ei vapauttaisi korkeimpia virkamiehiä julkiselta arvostelulta; 4. Vaatii Kroatian hallitusta osallistumaan vakuuttavammalla tavalla Bosnian ja Hertsegovinan tasavallan yhteiskunnan uudelleen rakentamiseen ja kaikkien kansalaisten oikeuksien takaamiseen etniseen alkuperään katsomatta Daytonin rauhansopimuksen mukaisesti; 5. Odottaa Euroopan neuvoston seuraavan tarkkaan Kroatian tilannetta ja tekevän kaiken vallassaan olevan uuden jäsenensä rohkaisemiseksi hyväksymään politiikkoja, jotka ovat täysin sopusoinnussa ihmisoikeuksien kunnioittamisen kanssa; 6. Kehottaa puhemiestään välittämään tämän päätöslauselman neuvostolle, komissiolle, Euroopan neuvostolle ja Kroatian presidentille ja parlamentille.